Document ID: 31989R2275

*****
ΚΑΝΟΝΙΣΜΟΣ (ΕΟΚ) αριθ. 2275/89 ΤΟΥ ΣΥΜΒΟΥΛΙΟΥ
της 24ης Ιουλίου 1989
για την τροποποίηση του κανονισμού (ΕΟΚ) αριθ. 1117/78 περί κοινής οργανώσεως αγοράς στον τομέα των αποξηραμένων ζωοτροφών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1,
την πρόταση της Επιτροπής,
Εκτιμώντας:
ότι το άρθρο 120 παράγραφος 2 της πράξης προσχώρησης διευκρινίζει τις λεπτομέρειες προσαρμογής της ενίσχυσης για τις αποξηραμένες ζωοτροφές στην Ισπανία·
ότι ο κανονισμός (ΕΟΚ) αριθ. 1117/78 (1), όπως τροποποιήθηκε τελευταία από τον κανονισμό (ΕΟΚ) αριθ. 3996/87 (2), προβλέπει ότι η ενίσχυση για τις ζωοτροφές που έχουν αποξηρανθεί με διαφορετικό τρόπο ισούται με την ενίσχυση για τις αφυδατωμένες ζωοτροφές με τεχνική ξήρανση και με θερμότητα, μειωμένη κατά ένα ποσό που καθορίζεται λαμβάνοντας υπόψη τη διαφορά του κόστους της παραγωγής των εν λόγω προϊόντων· ο κανονισμός (ΕΟΚ) αριθ. 1528/78 της Επιτροπής της 30ής Ιουνίου 1978 περί των λεπτομερειών εφαρμογής του καθεστώτος ενίσχυσης για τις αποξηραμένες ζωοτροφές (3), όπως τροποποιήθηκε τελευταία από τον κανονισμό (ΕΟΚ) αριθ. 1963/88 (4), καθορίζει το εν λόγω ποσό σε 43 Ecu ανά τόνο·
ότι η εφαρμογή του άρθρου 120 της πράξης προσχώρησης οδήγησε στην Ισπανία στη μείωση του ύψους της τιμής στόχου για τις αποξηραμένες ζωοτροφές σε σχέση με την τιμή που εφαρμόζεται στα άλλα κράτη μέλη· ότι η αφαίρεση από την εν λόγω κατώτερη τιμή του ποσού που καθορίζεται για την Κοινότητα, οδηγεί στη μείωση του ύψους των ενισχύσεων για τις αποξηραμένες στον ήλιο ζωοτροφές σε σχέση με το επίπεδο ενισχύσεων που είναι απαραίτητο για να εξασφαλιστεί η ανταγωνιστικότητα των εν λόγω προϊόντων έναντι των αφυδατωμένων με τεχνητή αποξήρανση ζωοτροφών,
ότι λόγω της κατάστασης αυτής οι ισπανοί εμπορευόμενοι άρχισαν να μετατρέπουν τις εγκαταστάσεις τους αυξάνοντας σε μεγάλο βαθμό την παραγωγή των αφυδατωμένων με τεχνητή αποξήρανση ζωοτροφών και μειώνοντας την παραγωγή εκείνων που αποξηραίνονται με διαφορετικό τρόπο· ότι η τάση αυτή είναι επιζήμια για τα δημοσιονομικά συμφέροντα της Κοινότητας, διότι αυξάνει το ποσοστό των προϊόντων για τα οποία χορηγείται η υψηλότερη ενίσχυση· ότι η εν λόγω τάση αντίκειται επίσης στην πολιτική της Κοινότητας όσον αφορά τη χρησιμοποίηση ανανεώσιμων πηγών ενέργειας· ότι θα πρέπει λοιπόν να θεσπιστεί καθεστώς που να προβλέπει ότι κατά τη διάρκεια μεταβατικής περιόδου το ποσό που προβλέπεται στο άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1117/78 μειώνεται, στην περίπτωση των αποξηραμένων ζωοτροφών που παράγονται στην Ισπανία, κατά τη διαφορά μεταξύ της τιμής στόχου που εφαρμόζεται για το εν λόγω κράτος μέλος και εκείνης που εφαρμόζεται για τα άλλα κράτη μέλη · ότι συνεπώς πρέπει να τροποποιηθεί ο εν λόγω κανονισμός·
ότι, για να αποφευχθούν κίνδυνοι διαταραχών της αγοράς των αποξηραμένων ζωοτροφών, το μέτρο πρέπει να εφαρμοστεί για την έναρξη της περιόδου εμπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 παράγραφος 2 του κανονισμού (ΕΟΚ) αριθ. 1117/78 προστίθεται το ακόλουθο εδάφιο:
«Για τις αποξηραμένες ζωοτροφές που παράγονται στην Ισπανία και μέχρι τις 31 Δεκεμβρίου 1992, το ποσό που αναφέρεται στο δεύτερο εδάφιο μειώνεται κατά ποσό που ισούται με τη διαφορά μεταξύ της τιμής στόχου που εφαρμόζεται στο εν λόγο κράτος μέλος και εκείνης που εφαρμόζεται στα άλλα κράτη μέλη.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαΐου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 1989.

Labels: 2
18
6